Seyðfirðingar sem skoðað hafa aðstæður við fleka sem óttast er að falli ofan Seyðisfjarðar segja svæðið mjög sprungið og að sprunga þar hafi gliðnað. Flekinn er enn á hreyfingu og hefur skriðið um þrjá og hálfan sentimetra á fimm dögum.
Jarðfleki sem óttast er að falli ofan Seyðisfjarðar hefur færst um þrjá og hálfan sentimetra á fimm dögum, eða síðan á laugardag. Flekinn er enn á hreyfingu og vona sumir bæjarbúar að hann falli sem fyrst. Jarðverkfræðingur telur að bráðavarnir sem gerðar voru við Búðará ættu grípa það efni sem gæti fallið.
Hættustig er enn í gildi á Seyðisfirði og í dag er spáð talsverðri rigningu eða 50-60 millimetrum til fjalla. Lítið hefur rignt í morgun en úrkoman á að aukast talsvert upp úr hádegi. Regninu ætti að slota um miðnætti og á morgun er spáð þurru.
Hreyfing mælist enn á flekanum á milli skriðusársins síðan í desember og Búðarár. Fréttastofa ræddi í morgun við Seyðfirðinga sem hafa farið og skoðað aðstæður við skriðusárið. Þar merkja menn að sprunga hafi gliðnað og var jörðin svo gljúp að lítið mál var að sökkva göngustaf á kaf í urðina. Fram kemur í tilkynningu frá almannavörnum að engar aðrar hreyfingar hafi mælst í hlíðunum ofan Seyðisfjarðar og heldur ekki á öðrum fleka hinum megin við skriðusárið.
Rýming mun vara fram yfir helgi en Seyðfirðingar sem fréttastofa ræddi við vona sumir að flekinn falli sem fyrst frekar en að þeir þurfi að búa við óvissu og síendurteknar rýmingar jafnvel mánuðum saman. Best sé að hann falli á meðan rýming er í gildi og allir á tánum.
Jón Haukur Steingrímsson, jarðverkfræðingur hjá Eflu, segir að flekinn eða tanginn sem nú er að hreyfingu hafi verið að molna alveg síðan skriðan féll.
En síðan er þessi tangi líka að mjakast beint niður á við og í áttina að bænum. En það sem síðan tekur við þarna fyrir neðan er að nú var í þessum bráðaaðgerðum síðasta vetur byggðir töluvert háir varnargarðar beggja vegna við Búðará. Ef þetta efni leitar þarna niður þá fer það einfaldlega bara niður í þann farveg og þar er búið að taka út töluvert mikla þró líka sem að þá tekur við efninu. Í þessum líkankeyrslum sem búið er að gera á þessu þá er ekkert sem bendir til annars en það það eigi alveg að rúma mjög vel þetta efni í þessu svæði sem er að hreyfa sig þarna núna. Þannig að ef að þetta færi á allra versta veg og tanginn færi í heilu lagi af stað þá er allavega rýmd í svæðinu til að taka við þessu.
Herðubreið verður opin frá tvö til fjögur í dag og alla daga fram yfir helgi á meðan rýming varir. Þar verða fulltrúar Rauða krossins, Múlaþings og lögreglu en í dag verðu ekki í boði fyrir íbúa að huga að húsum sínum vegan hættu sem fylgir rigningunni. Minnt er á hjálparsíma Rauða krossins - 1717.
Seyðfirðingar sem til þekkja segja að svæðið ofan byggðarinnar sé mjög sprungið. og að sprunga þar hafi gliðnað. Flekinn við Búðará er enn á hreyfingu og hefur skriðið um þrjá og hálfan sentimetra á fimm dögum. 